CELEX: C2004/262/89
Language: el
Date: 2004-10-23 00:00:00
Title: Υπόθεση T-317/04: Προσφυγή του Βασιλείου της Δανίας κατά της Επιτροπής των Ευρωπαϊκών Κοινοτήτων που ασκήθηκε στις 3 Αυγούστου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/47
            
         Προσφυγή του Βασιλείου της Δανίας κατά της Επιτροπής των Ευρωπαϊκών Κοινοτήτων που ασκήθηκε στις 3 Αυγούστου 2004
   (Υπόθεση T-317/04)
   (2004/C 262/89)
   Γλώσσα διαδικασίας: η δανική
   Το Βασίλειο της Δανίας εκπροσωπούμενο από τον Jørgen Molde, επικουρούμενο από τους δικηγόρους Peter Biering και Kim Lundgaard Hansen, άσκησε ενώπιον του Πρωτοδικείου των Ευρωπαϊκών Κοινοτήτων στις 3 Αυγούστου 2004 προσφυγή κατά της Επιτροπής των Ευρωπαϊκών Κοινοτήτων.
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 19ης Μαΐου 2004, για τα υπέρ της TV 2/Danmark μέτρα της Δανίας,
            
         
               —
            
            
               επικουρικώς, να ακυρώσει την απόφαση της Επιτροπής, της 19ης Μαΐου 2004, για τα υπέρ της TV 2/Danmark μέτρα της Δανίας, καθόσον αφορά το άρθρο 2,
            
         
               —
            
            
               όλως επικουρικώς, να ακυρώσει την απόφαση της Επιτροπής, της 19ης Μαΐου 2004, για τα υπέρ της TV 2/Danmark μέτρα της Δανίας, καθόσον αφορά τα άρθρα 2, 3 και 4,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Με την προσβαλλόμενη απόφαση, η Επιτροπή ενέκρινε την ενίσχυση η οποία παρασχέθηκε από το 1995 έως το 2002 στην TV2/DANMARK υπό τη μορφή πόρων από τέλη τηλεοράσεως και ορισμένων άλλων μέτρων, ως συνάδουσα προς την κοινή αγορά, με εξαίρεση ποσό 628,2 εκατομμυρίων δανικών κορόνων που, κατά την Επιτροπή, συνιστά παράνομη κρατική ενίσχυση και του οποίου την επιστροφή το Βασίλειο της Δανίας υποχρεούται να ζητήσει από την TV 2/DANMARK A/S.
   Προς στήριξη της προσφυγής, η Δανική Κυβέρνηση προβάλλει ότι η απόφαση της Επιτροπής της 19ης Μαΐου 2004
   
               —
            
            
               είναι ελαττωματική λόγω παραβάσεως ουσιώδους τύπου,
            
         
               —
            
            
               αντιβαίνει προς το άρθρο 295 της Συνθήκης, προς τους κανόνες περί κρατικών ενισχύσεων κατά τα άρθρα 87, παράγραφος 1, και 86, παράγραφος 2, προς το Πρωτόκολλο για το σύστημα δημόσιας ραδιοτηλεόρασης στα κράτη μέλη,
            
         
               —
            
            
               καθώς και προς τον κανονισμό 659/1999 (1) του Συμβουλίου και την οδηγία 80/723 (2) της Επιτροπής.
            
         Προς στήριξη του κύριου λόγου ακυρώσεως, η Δανική Κυβέρνηση προβάλλει
   
               —
            
            
               ότι δεν τηρήθηκε η αρχή της προηγούμενης ακροάσεως η οποία έχει συγκεκριμενη σημασία για τη δυνατότητα της Κυβερνήσεως να αμυνθεί και επομένως για το αποτέλεσμα της αποφάσεως της Επιτροπής,
            
         
               —
            
            
               ότι ούτε οι πόροι από τέλη ραδιοτηλεοράσεως που εισέρευσαν στην TV2, ούτε οι πόροι από διαφημίσεις που εισέρευσαν στην TV2 μέσω του TV2-Fond μέχρι της καταργήσεώς του το 1997, είναι κρατικές ενισχύσεις, διότι δεν συνιστούν ενίσχυση μέσω κρατικών πόρων κατά την έννοια του άρθρου 87,
            
         
               —
            
            
               ότι το κεφάλαιο που συσσώρευσε η TV2 κατά το χρονικό διάστημα 1995-2002 συνιστά εύλογο κέρδος κατά την άσκηση καθηκόντων κοινής ωφελείας και επομένως όχι «υπεραντιστάθμιση» που μπορεί να θεωρηθεί κρατική ενίσχυση ασυμβίβαστη προς τη συνθήκη,
            
         
               —
            
            
               ότι υφίστανται σφάλματα στον υπολογισμό της «υπεραντιστάθμισης» από την Επιτροπή,
            
         
               —
            
            
               ότι δεν συντρέχει περίπτωση κρατικής ενισχύσεως, ακόμη κι αν οι πόροι που εισέρευσαν στην TV2 υπερβαίνουν τα καθαρά έξοδα κατά την εκτέλεση των κοινής ωφελείας καθηκόντων της, διότι οι πόροι που εισέρευσαν δεν χρησιμοποιήθηκαν ουσιαστικώς για να χρηματοδοτηθούν σταυροειδώς εμπορικές δραστηριότητες της TV2 και επομένως δεν στρεβλώνουν τον ανταγωνισμό,
            
         
               —
            
            
               ότι κρατικοί πόροι που ενδεχομένως εισέρευσαν στην TV2 πρέπει να θεωρηθούν ότι εισέρευσαν σύμφωνα με την υφιστάμενη στην οικονομία της αγοράς αρχή του επενδυτή, ως προς την οποία δεν χορηγείται κρατική ενίσχυση.
            
         
      (1)  Κανονισμός (ΕΚ) αριθ. 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83, σ. 1).
   
      (2)  Οδηγία 80/723/ΕΟΚ της Επιτροπής, της 25ης Ιουνίου 1980, περί της διαφάνειας των οικονομικών σχέσεων μεταξύ των κρατών μελών και των δημοσίων επιχειρήσεων (EΕ L 195, σ. 35).